Brækhus ville holde hemmelig at karrieren var truet
I dag sendes nemlig et intervju med Brækhus og den costaricanske boksekollegaen Hanna Gabriel på radiostasjonen BBC World, og der forsnakker Brækhus seg om problemene som oppsto etter at hun pådro seg et brudd i den tredje runden mot Jennifer Retzke i november i fjor. Brækhus forteller at legene som behandlet bruddskaden var meget tvilende til at hun kunne bokse igjen. – Uff, jeg hadde bestemt meg for å holde dette for meg selv. Men settingen ble som en samtale mellom tre venninner, og jeg tenkte rett og slett ikke på at det var et intervju, sier Brækhus som ler av sin egen glipp og legger til: – Når man først skal glemme seg er det litt dumt at det er på BBC World Service. Da er liksom katta ute av sekken.– Hvor nær var du å måtte legge opp? – Skaden jeg hadde var veldig alvorlig. Foten var knust. Det var tre brudd og ting hadde forflyttet seg inne i foten, forteller Brækhus. – Legene hadde sin plikt til å si at dette kunne gå begge veier, men utad valgte jeg å bagatellisere det. Jeg har egentlig ikke sagt dette til noen. Det har litt med overtro, og den mentale biten å gjøre. Jeg ville ikke «jinxe» dette, og så måtte jeg komme igjennom det på min egen måte, forteller 33-åringen som roser legene på Ullevål sykehus som ba henne søke etter hjelp i utlandet for å redde karrieren. Hun gikk med gips og støtteskinne i tre måneder, før det ble tatt en beslutning om å operere i mars. Det ble gjort hos på klinikken til den nederlandske fot- og ankelspesialisten Niek van Dijk i Portugal. Han oppdaget også en gammel skade Brækhus hadde pådratt seg da hun var kickbokser på begynnelsen av 2000-tallet. – Tvilte du virkelig på at du skulle komme tilbake? – Nei, men det betyr ikke at jeg ikke forsto hvor alvorlig det var. Det er litt den samme følelsen jeg har når jeg går kamp - jeg tviler ikke på at jeg kan tape, men jeg er et hundre prosent sikker på at jeg skal vinne, sier Brækhus som har 27 seirer på like mange kamper som proffbokser og er den suverent beste kvinnebokseren i verden uansett vektklasse.– Når skjønte du at du kom til å bokse igjen? – Da jeg fikk beskjed etter operasjonen om at den var vellykket, så følte jeg en enorm lettelse og glede. – Det at jeg fikk beskjeden fra legene om at dette kan være slutten er bare med på å motivere meg. Det var bensin på bålet å få den beskjeden, for da skulle jeg virkelig tilbake, sier Brækhus som selv tror hun er tilbake i bokseringen i oktober. Nå er endelig gipsen borte og krykkene kastet. Hjemme i Berlin har hun for alvor begynt å trene seg opp igjen, men foreløpig er det kun snakk om å bygge opp muskelmasse – først og fremst i den reparerte høyrefoten. – Jeg har mistet så mye muskler, og foten har vært så vond. Smertene har vært et stort problem. Rett etter operasjonen var det virkelig ille. Senene i foten føltes som ståltråd. Det var en solid nier, beskriver Brækhus på spørsmål fra VG om hvor hun vil plassere smertene på en skala fra 1-10. – Hvis du hadde visst om alle disse problemene – ville du ha gitt deg etter den tredje runden mot Retzke og unngått alle komplikasjonene? – Jeg tror faktisk ikke det. Det er vanskelig å svare på, men egoet mitt er så stort at jeg ikke ville gitt fra meg beltene til en som var såpass mye dårligere enn meg. Jeg skulle gjerne ha vært foruten denne opplevelsen, men det har vært en lærerik prosess. – Jeg har jobbet mye mentalt og faktisk snakket med foten min. På de verste dagene har jeg sagt til den «så flink du er», og det har hjulpet. Jeg har passet på å ta samtalene med den i enerom, hvis ikke ville vel folk trodd at det ikke var foten det var noe galt med, spøker hun.Brækhus har en stund igjen før hun kan begynne med boksetrening, og hun jakter fortsatt på en ny trener som kan følge henne opp i hverdagen. Etter at hun valgte å forlate Team Sauerland, så ble det samtidig også en slutt på samarbeidet med Otto Ramin som har trent henne de par siste årene. – Jeg er i samtaler og forhandlinger med aktuelle trenere, men ingenting er avgjort ennå, sier Brækhus som nå samarbeider tett med tungvektverdensmester Vladimir Klitsjko og hans team K2. PS! Radioprogrammet Brækhus var med på heter «The Conversation» og sendes på BBC World Service i kveld kl. 17.30. Det ligger allerede tilgjengelig på radiokanalens nettsier.
Bruddskaden Cecilia Brækhus (33) pådro seg i november var såpass alvorlig at boksekarrieren lenge sto i fare. Det hadde boksedronningen bestemt seg for å holde for seg selv, men så forsnakket hun seg i et BBC-intervju. såpass alvorlig at boksekarrieren lenge sto i fare. Det hadde boksedronningen bestemt seg for å holde for seg selv, men så forsnakket hun seg i et BBC-intervju.